જાણકાર સુત્રોનાં મતે, રાજ્ય સરકારનાં હેલ્થ વિભાગ દ્વારા અમરાઇવાડી વિસ્તારમાં ઝીકા વાઇરસનાં ત્રણ કેસ સત્તાવાર કેસ નોંધાયા હોવાનું સ્વીકારાયું છે, જેના કારણે સમગ્ર અમરાઇવાડી સહિત બાપુનગર, ઇસનપુર વિસ્તારમાં ઘનિષ્ઠ સર્વે હાથ ધરાયો છે. બીજી તરફ મ્યુનિસિપલ હેલ્થ વિભાગને ઝીકા વાઇરસનાં શંકાસ્પદ કે સત્તાવાર કેસની હજુ સુધી રાજ્ય સરકાર દ્વારા જાણ કરાઇ નથી. ગત વર્ષે પણ મ્યુનિસિપલ તંત્રને ઝીકા વાઇરસનાં મામલે અંધારામાં રખાયું હતું. આ અંગે હેલ્થનો હવાલો સંભાળતા ડેપ્યુટી મ્યુનિસિપલ કમિશનર ડો. કુલદીપ આર્યાને પૂછતાં તેઓ કહે છે, હાલ તો, તંત્ર પાસે ઝીકા વાઇરસનાં સંદર્ભે કોઇ ચોક્કસ જાણકારી નથી પરંતુ આ બાબતે ચોક્કસ તપાસ કરાશે અને યોગ્ય પગલાં લેવાશે. બીજીબાજુ, ઝીકા વાઇરસની દહેશતને લઇને અત્યારથી લોકોમાં એક પ્રકારે ગભરાટની લાગણી ફેલાવા પામી છે.